Logia Masónica Mixta en Gijón/Xixón (Asturias)
#000000
A tolos hermanos y hermanes francmasones. A tola ciudadanía:
#000003
Vivimos un momentu históricu, de los que permanecen na memoria vital de tolos que pasen per él y de los que queden nos llibros p’alcordanza de les xeneraciones futures. Nuna atmósfera irreal dafechu vemos les cais de los nuestros pueblos y ciudaes vacies, y cuando topamos a los nuestros vecinos y amigos, lleven una mázcara y nun podemos averanos a ellos. Vamos como autómates a facer la compra, guardando distancies que d’otra forma nun guardaríemos, ensin falar casi con naide, cola reciella trancada en casa, teniendo que xustificar énte la policía los nuestros desplazamientos, viendo incluso cómo militares uniformaos tomen les víes principales de circulación. Como nuna horrible distopía, o tamién l’alcordanza d’un tiempu muncho más escuru de la nuestra Historia, paez que tamos viviendo una velea colectiva dende hai siete selmanes.
#000004
Los francmasones tenemos como principios y oxetivos fundamentales los de la llibertá, la igualdá y la fraternidá, fíos de la razón ilustrada, que compartimos col republicanismu neoclásicu. Les midíes estraordinaries provocaes pol estáu d’emerxencia afecten enforma la plasmación d’estos valores na nuestra vida cotidiana:
#000006
El confinamientu afecta a la nuestra llibertá de movimientu. Nun podemos salir de casa namás que p’acciones mui concretes. Bona parte de los sitios a los que quixéremos dir tán, amás, trancaos. La nuestra llibertá d’asociación tamién ta suspendida, dao que nun tán permitíes les reuniones, ente elles les nuestres tenides masóniques. Tamién lo ta la llibertá relixosa, al nun se poder facer mises, rezos colectivos, comuniones, bodes, bautizos, procesiones o intierros. Y la llibertá de manifestación, al nun poder exercese nes cais y places sinón namás en ventanes y balcones. Hasta la llibertá afectivo-sexual ta en cierta forma suspendida, a nun ser que les pareyes vivan baxo’l mesmu techu, al tar prohibíes les visites. Entendemos estes midíes como transitories, feches col envís de torgar un mal mayor, y nun podemos aceptar les crítiques en nome de la llibertá y d’un supuestu sacrosantu derechu individual a saltase les normes puestes pol estáu. La llibertá d’esparder un virus potencialmente mortal nun ye un derechu, ye una irresponsabilidá criminal.
#000007
Pero si ye necesario sulliñar la importancia de los valores de llibertá, igualdá y fraternidá na presente crisis y l’exerciciu de los mesmos, va selo más importante tovía en pasando l’andancia, cuando toque encarar la llaceriosa situación económica qu’esta dexa. Una economía paralizada per dos meses dexa evidentes secueles, y nuna sociedá en crisis permanente como l’asturiana dende hai trenta años tovía más. La importancia de lo público, de lo colectivo, frente al interés priváu y particular ye fundamental. Podemos salir d’esta crisis más llibres, más iguales y más fraternos o, por contra, más siervos, desiguales y egoístes.
#000010
Vienen tiempos revesosos, y los masones nun podemos quedar al marxe. Munchos van ser los debates sociales de los prósimos años, como qué sistema productivu queremos pa nun venos na situación na que tamos, qué utilidá rial tien una UE que nun ye a actuar de forma conxunta y solidaria nuna situación de pandemia, qué comerciu internacional ye necesariu pa nun depender dafechu del suministru esterior, o cómo acabar coles estructures d’una corrupción que, anque yera un secretu a voces, agora rescampla que llega a la propia figura del rei eméritu.
#000014
Llega’l 1u de mayu, Día del Trabayu, que se celebra en tol mundu dende 1890, y esti añu les cais d’Asturies, como les de casi tol mundu, tarán vacies de trabayadores reclamando los sos derechos. Ye igual, porque tiempu abondu habrá pa reclamalos n’acabando’l confinamientu. La nuestra loxa, El Trabayu, garra’l so nome n’homenaxe a la loxa El Trabajo fundada en Trubia en 1872. La nuestra elección nun ye casual. La glorificación del trabayu ye un deber masónicu qu’asumimos con gana pa encarar la xera que tenemos per delantre. Porque xera hai abonda.
#000015